 विद्या पढ़ने थमां एह् अनुमान नेईं लाना लोड़चदा जे जित्तो गी बदंगी (हकीमी), जोतस जां कर्मकांड बगैर।  कुसै खास विशे दी उच्चशिक्षा पढ़ने दी सुबधा प्राप्त होई गई ही।  उपलब्ध जानकारी कोला इन्ना गै पता लगदा ऐ जे जित्ते ने नां हकीमी पढ़ी, नां जोतस पढ़ेआ ते नां गै कर्मकांड।  अपने पिता-पुरखी करसानी पेशे गी गै उसने बी अपने गुजारे दा साधन बनाया हा।  जित्तो दा बचपना अपने माता-पिता दे लाडा-प्यारा च परवान चढ़ेआ. इस गल्ला दा अनुमान ओदे माता –पिता दे कोमल सभाऽ कोला लाया जाई सकदा ऐ।  रूपो ते जोजला दोऐ बड़े सरल, भलोके जीब हे।  सभाऽदे मधुर ते मैह‌‌्नती, ते बैष्णो भगवती दे श्रद्धालु भगत।  अपनी घर-घ्रिस्ती च ते अपनी गरीबी च सबर-संदोख करियै जीवन-निर्वाह करने आले।  समें भलोके जरूर हे पर ऐसा बी नेईं हा जे सब्बै लोक ईर्खा-द्धोश, छल-कपट ते बैर-बरोध दी भावना कोला पाक-स फ हे।  जीवन दे साधन दुर्लभ हे, विद्या द प्रकाश दा दीया, कुतै टामां-टामां गै बलदा दा हा।  लोक पढ़े दे नेईं हे, इस करी परानिये लीहें ते परम्पराएं गी गै शास्त्र-विधान समझदे हे।  इस करी परानिये लीहे ते परम्पराएं गी गै शास्त्र-विधान समझदे हे।  अपने झगड़े दे न्यां-नवेड़े आस्तै, पंचैती दी गै इक संस्था दा लोके गी स्हारा हा।  लोड़ां-जरूरतां बड़ियां सीमत हियां ते ग्रां दे बसनीक अपने गै उद्दमें कन्ने उन्हेंगी जिन्ना-किन्ना होई सके पूरा करी लैंदे हे।  राजे-रजवाड़े आम तौरै पर मूढ़ ते विलासी हुंदे हे ते अपनी रियाया बारै अपनी कोई जिम्मेवारी जां देनदारी मसूस नेईं हे करदे।  इस्सै करी उंदे करिन्दे, लोकें कोला कर (टैक्स) बी गुरा’न्दे हे, बगारां बी लैंदे हे ते होर मनमानियां बी करदे हे।  ऐसी स्थिति च डरे-सैह्‌मे दे लोकें गी देवी-देवतें कोला गै स्हारे-भरोसे दी हीखी बनी रौह्‌दी ही।  अपनी इयै आस्था, उन्हेंगी इक बड़ा अड़ा सेही हुंदी ही। 